Druk op Mantashe oor omkoop-bewerings neem toe | Maroela Media
Die SA Nasionale Redakteursforum (Sanef) sê hy het die parlement se etiekkomitee reeds gevra om 'n verhoor te hou oor die minister van minerale hulpbronne en energie, Gwede Mantashe, se bewering dat hy twee joernaliste van Sunday World omgekoop het om 'n storie te laat verdwyn. Die minister het die bewering later teruggetrek.
Sanef se uitvoerende hoof, Kate Skinner, het gesê Sanef se geskrewe versoek aan die parlement volg op 'n brief wat in Oktober aan pres. Cyril Ramaphosa geskryf is, waarin hy gevra word om Mantashe verantwoordelik te hou vir sy optrede.
"Minister Mantashe het tot nou nog glad nie om verskoning gevra vir die bewering dat hy joernaliste van Sunday World omgekoop het om 'n storie oor sy persoonlike lewe te laat verdwyn nie. Ons neem daarvan kennis dat hy sedertdien die stelling teruggetrek het," het Skinner gesê.
"Sanef beskou die kwessie in 'n baie ernstige lig en ons sal aanhou om antwoorde te probeer vind. Gevolglik het ons nou ook aan die parlement se etiekkomitee geskryf en gevra dat 'n verhoor oor die kwessie gehou word. Sanef het ook opgevolg met lede van regter [Kathy] Satchwell se onafhanklike ondersoek na media-etiek en geloofwaardigheid in die media [oor die kwessie]."
Skinner het gesê Mantashe sal gevra word om 'n voorlegging oor die bewerings te doen.
"Sanef glo 'n verskoning is die minste wat van Mantashe verwag kan word. 'n Verskoning aan die verslaggewers van Sunday World, die koerant self, alle joernaliste wie se reputasies skade gely het weens sy bewering, asook die breër Suid-Afrikaanse publiek," het Skinner gesê.
"Sanef benadruk weer die feit dat betaalde, of sogenaamde bruin koevert-joernalistiek, 'n ernstige oortreding van die Persraad se kode is."
Mantashe het vroeër beweer hy het R70 000 aan verslaggewers van Sunday World betaal om 'n berig oor sy beweerde buite-egtelike verhouding met Lerato Makgatho, 'n Pretoriase student, stil te hou. Hy het later ontken dat hy enige geld betaal het, maar wél erken dat hy beweer het dat hy dit gedoen het.
Sunday World het reeds 'n verskoning van Mantashe geëis oor die bewerings van omkopery, terwyl die DA die parlement se etiekkomitee gevra het om sy gedrag te ondersoek.